
AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra proiectului de Lege privind răspunderea transportatorilor aerieni şi a operatorilor aeronavelor civile care efectuează operaţiuni aeriene civile în spaţiul aerian naţional, primit cu adresa nr.345 din 29 mai 2003.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege privind răspunderea transportatorilor aerieni şi a operatorilor aeronavelor 

civile care efectuează operaţiuni aeriene civile în spaţiul aerian naţional

1. Comisia pentru industrii şi servicii a fost sesizată, cu nr.345 din 29 mai 2003, pentru dezbatere şi avizare în fond în procedură de urgenţă, cu proiectul de Lege privind răspunderea transportatorilor aerieni şi a operatorilor aeronavelor civile care efectuează operaţiuni aeriene civile în spaţiul aerian naţional.



Proiectul de lege are drept scop:



- uniformizarea regimului de răspundere a transportatorilor aerieni români;



- implementarea în reglementările naţionale a recomandărilor organizaţiilor internaţionale de aviaţie civilă;



- adaptarea reglementărilor naţionale conform reglementărilor aplicate în ţările Uniunii Europene;



- asigurarea protecţiei beneficiarilor de transport aerian;



- reglementarea răspunderii în cazul producerii unor daune la sol.



Proiectul de lege a fost avizat favorabil de Consiliul Legislativ cu nr.579 din 9 aprilie 2003.



2. În raport de obiectul de reglementare şi conţinutul său, proiectul de lege face parte din categoria legilor ordinare.



3. Proiectul de lege a fost examinat în şedinţa comisiei din data de 12 iunie 2003. La şedinţa comisiei au participat specialişti din cadrul Ministerului Lucrărilor Publice, Transporturilor şi Locuinţei.



La întocmirea raportului, membrii comisiei au avut în vedere avizele favorabile ale Consiliului Legislativ, Comisiei pentru drepturile omului, culte şi problemele minorităţilor naţionale, Comisiei pentru buget, finanţe şi bănci şi Comisiei juridice, de disciplină şi imunităţi.



Raportul comisiei a fost adoptat în unanimitate.



4. La lucrările comisiei au participat 20 de deputaţi din totalul de 25 de deputaţi membri ai comisiei.



5. Proiectul de lege a fost adoptat de Senat în şedinţa din 22 mai 2003.



În urma dezbaterii, comisia propune admiterea cu modificări a proiectului de lege.

A M E N D A M E N T E     A D M I S E 

În urma dezbaterii, Comisia propune adoptarea proiectului de lege cu următoarele amendamente:

	Nr.

crt.
	Text adoptat de Senat
	Amendamente admise
	Observaţii

	0
	1
	2
	3

	1.
	LEGE

privind răspunderea transportatorilor aerieni şi a operatorilor aeronavelor civile 

care efectuează operaţiuni aeriene civile în spaţiul aerian naţional


	Nemodificat
	

	2.
	Art.1. - Prezenta lege se aplică transportatorilor aerieni şi operatorilor aeronavelor civile - persoane fizice sau juridice, române sau străine - care efectuează operaţiuni aeriene civile în spaţiul aerian naţional, stabilind regimul răspunderii acestora pentru daunele produse pasagerilor, bagajelor, mărfurilor şi terţilor, precum şi limita minimă a sumelor asigurate pentru acoperirea corespunzătoare a răspunderii.


	1. Articolul 1 va avea următorul cuprins:

Art.1. - Prezenta lege se aplică transportatorilor aerieni şi operatorilor aeronavelor civile care efectuează operaţiuni aeriene civile în spaţiul aerian naţional, stabilind regimul răspunderii acestora pentru daunele produse pasagerilor, bagajelor, mărfurilor şi terţilor, precum şi limita minimă a sumelor asigurate pentru acoperirea corespunzătoare a răspunderii.


	Pentru claritatea textului şi pentru a nu se crea confuzia că transportatorii pot fi şi persoane fizice.


	0
	1
	2
	3

	3. 
	Art.2. - (1) În sensul prezentei legi, termenii şi expresiile de mai jos se definesc astfel:

a) Convenţia de la Montreal - Convenţia pentru unificarea anumitor reguli referitoare la transportul aerian internaţional, adoptată la Montreal la 28 mai 1999, ratificată de România prin Ordonanţa Guvernului nr.107/2000, aprobată prin Legea nr.14/2001;

b) persoană care are dreptul la despăgubire - orice persoană care, în conformitate cu prevederile Convenţiei de la Montreal, poate solicita o despăgubire, precum şi orice terţă persoană căreia i s-a produs o daună la sol cauzată de o aeronavă sau de un corp care cade dintr-o aeronavă, inclusiv persoanele care au dreptul să emită pretenţii de despăgubire în numele respectivei terţe persoane, în conformitate cu legile aplicabile;

c) transportator aerian - persoana juridică autorizată şi/sau licenţiată pentru efectuarea de operaţiuni de transport aerian public de pasageri, mărfuri şi poştă;

d) operator al aeronavei - persoana fizică sau juridică, română sau străină, care utilizează aeronave civile în operaţiuni de lucru aerian sau aviaţie generală;

e) operaţiuni de transport aerian public, lucru aerian şi aviaţie generală - operaţiunile aeriene civile, definite conform Ordonanţei Guvernului nr.29/1997 privind Codul aerian, republicată;

f) pasager - persoana care călătoreşte cu o aeronavă în baza unui document de transport aerian individual sau colectiv, dobândit contra plată sau gratuit;

g) D.S.T. - drepturile speciale de tragere, astfel cum sunt definite de Fondul Monetar Internaţional;

h) bagaj - desemnează atât bagajul înregistrat, cât şi cel neînregistrat, în sensul articolului 17 paragraful 4 din Convenţia de la Montreal.

(2) Termenii referitori la răspunderea transportatorilor aerieni faţă de mărfuri, pasageri şi bagajele acestora, utilizaţi în prezenta lege şi care nu sunt definiţi la alin.(1), vor avea înţelesul prevăzut în Convenţia de la Montreal.


	Nemodificat

Nemodificat

Nemodificat

2. La alineatul (1) al articolului 2, literele c) şi d) vor avea următorul cuprins:

c) transportator aerian - persoana juridică autorizată şi/sau licenţiată, după caz, pentru efectuarea de operaţiuni de transport aerian public de pasageri, mărfuri şi poştă;

d) operator al aeronavei - persoana fizică sau juridică, română sau străină, care efectuează operaţiuni de lucru aerian sau aviaţie generală;

Nemodificat

3. La alineatul (1) al articolului 2, literele f) şi g) vor avea următorul cuprins:

f) pasager - persoana care călătoreşte cu o aeronavă în baza unui document valabil de transport aerian individual sau colectiv, dobândit contra plată sau gratuit;

g) D.S.T. - drepturile speciale de tragere reprezintă echivalentul monedei naţionale aşa cum este calculat şi definit de Convenţia de la Montreal;

Nemodificat

Nemodificat


	Pentru claritatea textului.

Pentru claritatea textului.

Pentru claritatea textului.

Precizarea defini'iei.

	4. 
	Art.3. - (1) Răspunderea unui transportator aerian român, indiferent dacă efectuează zboruri pe rute interne sau internaţionale, precum şi a unui transportator aerian străin care efectuează zboruri pe rute având originea şi destinaţia pe teritoriul României pentru daunele produse mărfurilor, pasagerilor şi bagajelor acestora, este stabilită conform prevederilor Convenţiei de la Montreal.

(2) Transportatorii aerieni români şi străini prevăzuţi la alin.(1) sunt obligaţi să încheie contracte de asigurare la niveluri care să acopere valoarea integrală a sumelor pe care sunt îndreptăţite să le primească cu titlu de despăgubire, conform prevederilor prezentei legi, toate persoanele care au dreptul la despăgubiri.

(3) Pentru dauna rezultată ca urmare a decesului sau a vătămării corporale a unui pasager, în condiţiile în care accidentul care a cauzat producerea unei astfel de daune s-a produs la bordul aeronavei sau în timpul oricăreia dintre operaţiunile de îmbarcare sau de debarcare, limita minimă a sumei asigurate prin contractele prevăzute la alin.(2) va fi de cel puţin 100.000 D.S.T. pentru fiecare pasager.


	Nemodificat

Nemodificat

Nemodificat


	

	5. 
	Art.4. - La data intrării în vigoare a Convenţiei de la Montreal, prevederile art.3 se aplică şi transportatorilor aerieni străini care efectuează zboruri pe rute internaţionale sau tronsoane de rute internaţionale, având originea sau destinaţia pe teritoriul României.


	Nemodificat


	

	6. 
	Art.5. - Suma suplimentară care, conform articolului 22 paragraful 2 din Convenţia de la Montreal, poate fi solicitată de către un transportator aerian căruia i se aplică prevederile art.3 din prezenta lege, în cazul în care un pasager face o declaraţie specială privind interesul în livrarea bagajului la destinaţie, trebuie să se fundamenteze pe un tarif corespunzător costurilor adiţionale rezultate din transportul şi asigurarea bagajului respectiv peste acelea necesare pentru un bagaj evaluat la sau sub limita de răspundere. Tariful va fi pus la dispoziţia pasagerului, la cerere.


	Nemodificat


	

	7. 
	Art.6. - (1) În termen de cel mult 15 zile de la identificarea persoanelor fizice care au dreptul la despăgubiri în cazul decesului sau al vătămării corporale a unui pasager, transportatorul aerian român este obligat să efectueze plăţi anticipate pentru acoperirea unor necesităţi economice imediate ale respectivelor persoane, proporţional cu cuantumul daunei provocate.

(2) Fără a contraveni prevederilor alin.(1), în caz de deces al pasagerului, plata anticipată va fi de cel puţin 16.000 D.S.T.

(3)Efectuarea unei plăţi anticipate nu constituie recunoaşterea răspunderii transportatorului aerian şi va putea fi dedusă din orice sumă plătită ulterior cu titlu de despăgubire. Suma plătită anticipat nu va fi însă returnabilă, cu excepţia cazurilor prevăzute la articolul 20 din Convenţia de la Montreal sau a cazului în care transportatorul aerian dovedeşte ulterior că persoana căreia i s-a făcut plata anticipată nu are dreptul la despăgubiri.


	4. La articolul 6, alineatul (1) va avea următorul cuprins:

Art.6. - (1) În termen de cel mult 15 zile de la identificarea persoanelor care au dreptul la despăgubiri în cazul decesului sau al vătămării corporale a unui pasager, transportatorul aerian român este obligat să efectueze plăţi anticipate pentru acoperirea unor necesităţi economice imediate ale respectivelor persoane, proporţional cu cuantumul daunei provocate.

Nemodificat

Nemodificat


	Pentru claritatea textului.



	8. 
	Art.7. - (1) Orice transportator aerian român sau străin este obligat ca, atunci când vinde documente de transport aerian pe teritoriul României, să se asigure că o prezentare a celor mai importante prevederi care reglementează răspunderea faţă de pasageri şi de bagajele acestora, incluzând şi termenele pentru înregistrarea unei solicitări de despăgubire şi posibilitatea efectuării unei declaraţii speciale pentru bagaje, este pusă la dispoziţia pasagerilor la orice punct de vânzare, inclusiv în cazul vânzărilor prin telefon sau internet.

(2) Pentru a se conforma cerinţelor de informare prevăzute la alin.(1), transportatorii aerieni cărora li se aplică prevederile art.3 vor furniza pasagerilor informaţiile conţinute în anexa care face parte integrantă din prezenta lege. Limitele de răspundere aduse la cunoştinţa pasagerilor vor fi cele stabilite prin prezenta lege, cu excepţia cazului în care transportatorul aerian aplică, din proprie iniţiativă, limite mai mari.

(3) Informaţiile furnizate pasagerilor, conform prevederilor alin.(1) şi (2), nu vor putea fi considerate temei pentru solicitarea de despăgubiri şi nici pentru interpretarea prevederilor prezentei legi sau ale Convenţiei de la Montreal.

(4) În plus faţă de cerinţele de informare prevăzute la alin.(1) şi (2), pasagerilor care cumpără documente de transport aerian pe teritoriul României li se vor pune la dispoziţie, prin grija transportatorilor aerieni care prestează serviciile de transport respective, următoarele informaţii în scris:

a) limita răspunderii transportatorului în caz de deces sau vătămare corporală a pasagerilor, aplicabilă în cazul zborului respectiv, dacă o asemenea limită există;

b) limita răspunderii transportatorului, aplicabilă zborului respectiv cu privire la distrugerea, pierderea au deteriorarea bagajelor şi avertizarea că bagajele cu o valoare mai mare decât această limită trebuie aduse la cunoştinţa transportatorului la ghişeul de verificare a documentelor de transport şi eliberare a tichetelor de încărcare (check-in) sau asigurate în întregime de pasager înainte de efectuarea călătoriei;

c) limita răspunderii transportatorului pentru daune datorate întârzierilor, aplicabilă în cazul zborului respectiv.


	5. La articolul 7, alineatele (1) şi (4) vor avea următorul cuprins:

Art.7. - (1) Orice transportator aerian român sau străin este obligat să asigure o prezentare a celor mai importante prevederi care reglementează răspunderea faţă de pasageri şi de bagajele acestora, incluzând şi termenele pentru înregistrarea unei solicitări de despăgubire şi posibilitatea efectuării unei declaraţii speciale pentru bagaje la orice punct de eliberare a documentelor de transport, inclusiv în cazul solicitărilor prin telefon sau internet.

Nemodificat

Nemodificat

(4) În plus faţă de cerinţele de informare prevăzute la alin.(1) şi (2), pasagerilor cărora li se eliberează documente de transport aerian pe teritoriul României li se vor pune la dispoziţie, prin grija transportatorilor aerieni care prestează serviciile de transport respective, următoarele informaţii în scris:

Nemodificat

Nemodificat

Nemodificat


	Pentru claritatea textului şi stabilirea certă a obligaţiilor transportatorilor.

Pentru claritatea textului.



	9. 
	Art.8. - Prevederile art.3 alin.(3) şi ale art.6 nu se aplică în cazul zborurilor care nu implică transportul pasagerilor între aerodromuri diferite, precum şi al zborurilor cu aeronave nemotorizate, pentru care limitele minime ale sumelor asigurate prin contractele prevăzute la art.3 alin.(2) se stabilesc prin hotărâre a Guvernului.


	Nemodificat


	

	10. 
	Art.9. - (1) Răspunderea unui transportator aerian român sau străin care efectuează un zbor în spaţiul aerian naţional, cu sau fără aterizare pe teritoriul României, precum şi a unui operator al unei aeronave civile care efectuează un zbor specific operaţiunilor de aviaţie generală sau de lucru aerian în spaţiul aerian naţional pentru daune produse terţilor la sol pe teritoriul României, cauzate de aeronava utilizată sau de către un corp care cade din aeronavă, nu poate face obiectul nici unei limitări financiare.

(2) În cazul în care transportatorul sau operatorul aeronavei dovedeşte că dauna a fost provocată sau favorizată de neglijenţa sau de altă acţiune greşită sau omisiune a persoanei care solicită despăgubirea, acesta este exonerat de răspundere în tot sau în parte, în conformitate cu prevederile legislaţiei în vigoare.


	Nemodificat

Nemodificat


	

	11. 
	Art.10. - (1) Transportatorii aerieni şi operatorii aeronavelor prevăzuţi la art.9 au obligaţia de a încheia contracte de asigurare pentru daune produse terţilor la sol pentru aeronavele utilizate în zborurile efectuate în spaţiul aerian naţional.

(2) Limitele minime ale sumelor asigurate prin contractele prevăzute la alin.(1) pentru daunele produse terţilor la sol de către aeronavele utilizate de transportatorii aerieni sunt următoarele:

a) pentru aeronave cu masa maximă de decolare mai mică sau egală cu 2.000 kg - 1.500.000 D.S.T.;

b) pentru aeronave cu masa maximă la decolare mai mare de 2.000 kg, dar mai mică sau egală cu 6.000 kg - 4.500.000 D.S.T.;

c) pentru aeronave cu masa maximă la decolare mai mare de 6.000 kg, dar mai mică sau egală cu 25.000 kg - 12.000.000 D.S.T.;

d) pentru aeronave cu masa maximă la decolare mai mare de 25.000 kg, dar mai mică sau egală cu 100.000 kg - 50.000.000 D.S.T.;

e) pentru aeronave cu masa maximă la decolare mai mare de 100.000 kg - 90.000.000 D.S.T.

(3) Limitele minime ale sumelor asigurate pentru daunele produse terţilor la sol de către aeronavele care efectuează zboruri specifice operaţiunilor de aviaţie generală sau de lucru aerian în spaţiul aerian naţional se stabilesc prin hotărâre a Guvernului.

(4) Prevederile alin.(1) nu se aplică în cazul aeronavelor nemotorizate.
	6. La articolul 10, alineatul (1) va avea următorul cuprins:

Art.10. - (1) Transportatorii aerieni şi operatorii aeronavelor prevăzuţi la art.9 au obligaţia de a încheia contracte de asigurare pentru aeronavele utilizate în zborurile efectuate în spaţiul aerian naţional, pentru daune produse terţilor la sol.

Nemodificat

Nemodificat

Nemodificat

Nemodificat

Nemodificat

Nemodificat

Nemodificat

Nemodificat


	Pentru claritatea textului.



	12. 
	Art.11. - Limitele minime ale sumelor asigurate, prevăzute la art.3 alin.(3) şi la art.10 alin.(2), pot fi modificate prin hotărâre a Guvernului.


	Nemodificat


	

	13. 
	Art.12. - La cererea autorităţilor cu atribuţii în autorizarea zborurilor în spaţiul aerian al României, transportatorii aerieni şi operatorii aeronavelor civile, români sau străini, sunt obligaţi să facă dovada îndeplinirii condiţiilor prevăzute în prezenta lege.


	Nemodificat


	

	14. 
	Art.13. - (1) Prezenta lege intră în vigoare în termen de 6 luni de la data publicării în Monitorul Oficial al României, Partea I.

(2) La data intrării în vigoare a prezentei legi, se abrogă Legea nr.9/1935 privind ratificarea Convenţiei pentru unificarea anumitor reguli privitoare la sechestrul asigurător al aeronavelor şi Convenţiei pentru unificarea anumitor reguli cu privire la daunele cauzate de către aeronave terţilor pe pământ, semnate la 29 mai 1933 la Roma, publicată în Monitorul Oficial nr.45 din 22 februarie 1935, doar în ceea ce priveşte Convenţia pentru unificarea anumitor reguli cu privire la daunele cauzate de către aeronave terţilor pe pământ.


	Nemodificat


	

	15. 
	ANEXĂ

DESPĂGUBIREA ÎN CAZ DE DECES SAU VĂTĂMARE CORPORALĂ A PASAGERULUI

I. Răspunderea transportatorului aerian în cazul decesului sau al vătămării corporale a pasagerilor nu este limitată financiar

Pentru daune de până la 100.000 D.S.T., transportatorul aerian nu poate exclude sau limita răspunderea sa. Peste această sumă, transportatorul aerian se poate apăra împotriva unei solicitări de despăgubire numai făcând dovada că dauna nu s-a datorat neglijenţei sau alte acţiuni greşite a acestuia.

II. Plăţi în avans

În cazul decesului sau al vătămării corporale a unui pasager, transportatorul aerian trebuie să facă o plată în avans pentru acoperirea necesităţilor economice imediate, în termen de 15 zile de la identificarea persoanei îndreptăţite la despăgubiri. În cazul decesului, această plată în avans nu va fi mai mică de 16.000 D.S.T.

III. Întârzierea în transportul pasagerilor

Transportatorul aerian este răspunzător pentru daune survenite datorită întârzierii în transportul pasagerilor, cu excepţia cazurilor în care acesta dovedeşte că a luat toate măsurile care se impun în mod rezonabil pentru evitarea daunei sau i-a fost imposibil să ia aceste măsuri. Răspunderea transportatorului pentru daunele datorate întârzierii este limitată la 4150 D.S.T. pentru fiecare pasager.

IV. Întârzierea în transportul bagajelor

Transportatorul aerian este răspunzător pentru dauna survenită în caz de întârziere în transportul bagajelor, cu excepţia cazurilor în care acesta dovedeşte că a luat toate măsurile care se impun în mod rezonabil pentru evitarea daunei sau i-a fost imposibil să ia aceste măsuri. Răspunderea transportatorului pentru daunele datorate întârzierii în transportul bagajelor este limitată la 1000 D.S.T pentru fiecare pasager.

V. Distrugerea, pierderea sau deteriorarea bagajelor

Răspunderea transportatorului aerian în caz de distrugere, pierdere sau deteriorare a bagajelor este limitată la 1000 D.S.T. pentru fiecare pasager. În cazul unui bagaj înregistrat, transportatorul este răspunzător chiar dacă dauna nu s-a produs din vina acestuia, cu excepţia cazurilor în care demonstrează că bagajul prezenta anumite defecte. În cazul unui bagaj neînregistrat, transportatorul este răspunzător numai dacă dauna s-a produs din vina acestuia.

VI. Limite mai mari de răspundere pentru bagaje

Un pasager poate beneficia de o despăgubire valoric mai mare decât cea la care este limitată răspunderea transportatorului faţă de un bagaj înregistrat, dacă depune o declaraţie specială în acest sens la ghişeul check-in şi plăteşte un tarif suplimentar.

VII. Reclamaţii cu privire la bagaje

Dacă bagajul este deteriorat, predat cu întârziere, pierdut sau distrus, pasagerul trebuie să facă o reclamaţie în scris către transportatorul aerian.

În cazul deteriorării sau distrugerii unui bagaj înregistrat, pasagerul trebuie să facă reclamaţia scrisă în termen de şapte zile de la data primirii bagajului.

În caz de întârziere a bagajului, termenul de depunere a reclamaţiei este de 21 de zile de la data la care bagajul a fost pus la dispoziţia pasagerului.

VIII. Răspunderea transportatorilor contractuali şi a transportatorilor de fapt

Dacă transportatorul aerian care operează efectiv zborul nu este acelaşi cu cel contractual, pasagerul are dreptul să adreseze o reclamaţie sau să solicite despăgubiri împotriva fiecăruia. Dacă numele sau codul unui transportator aerian este indicat pe bilet, acel transportator aerian este cel contractual.

IX. Timpul limită pentru solicitarea despăgubirilor în justiţie

Acţiunea în justiţie pentru solicitarea despăgubirilor trebuie introdusă în termen de cel mult doi ani de la data sosirii aeronavei la destinaţie sau de la data la care aeronava ar fi trebuie să sosească.


	Nemodificat

Nemodificat

Nemodificat

Nemodificat

Nemodificat

Nemodificat

Nemodificat

Nemodificat

Nemodificat

Nemodificat

